‘7de Laan’ weer vyf dae per week op kassieDie gewilde sepie 7de Laan sal van Oktober weer vyf dae per week op SABC2 te sien wees. Dié nuus kom nadat die SABC vroeër vanjaar aangekondig het dat die program sedert April slegs drie keer per week uitgesaai word. 7de Laan sal van 4 Oktober kykers egter weer soos voorheen vyf dae per week vermaak. SABC2 het nog nie ŉ verklaring oor die besluit uitgereik nie. Kayleen Bessit, publisiteitsbeampte vir 7de Laan, sê hulle is verheug oor die SABC se besluit om die episodes weer te vermeerder. “Ons weet dat ons aanhangers ook baie dankbaar en opgewonde hieroor is. Ons terugkeer is grotendeels te danke aan hulle. Kykers kan nou ŉ hele week van hul gunstelingprogram geniet sonder die lang gewag tussenin. “Die volgende maande is propvol dramatiese, naelbyt oomblikke en komiese storielyne,” het Bessit gesê.